
În conformitate cu prevederile Regulamentului Camerei Deputaţilor, republicat, cu modificările ulterioare, vă înaintăm, alăturat, Raportul comun asupra proiectului de Lege pentru aprobarea Ordonanţei de urgenţă a Guvernului nr.118/2010 privind modificarea şi completarea Ordonanţei de urgenţă a Guvernului nr.50/2008 pentru instituirea taxei pe poluare pentru autovehicule, transmis, pentru dezbatere şi avizare în fond, Comisiei pentru industrii şi servicii şi Comisiei pentru buget, finanţe şi bănci, cu nr.P.L.x 104 din 16 martie 2011.
În raport cu  obiectul şi conţinutul său, proiectul de lege face parte din categoria legilor ordinare.

              VICEPREŞEDINTE,                                             PREŞEDINTE,

                   Dumitru Chiriţă                                             Maria Eugenia Barna                                                     

R A P O R T  C O M U N
asupra proiectului de Lege pentru aprobarea Ordonanţei de urgenţă a Guvernului nr.118/2010 privind modificarea şi completarea Ordonanţei de urgenţă a Guvernului nr.50/2008 pentru instituirea taxei pe poluare pentru autovehicule

În conformitate cu prevederile art.95 şi 115 din Regulamentul Camerei Deputaţilor, republicat, cu modificările ulterioare, Comisia pentru industrii şi servicii şi Comisia pentru buget, finanţe şi bănci au fost sesizate în fond cu proiectul de Lege pentru aprobarea Ordonanţei de urgenţă a Guvernului nr.118/2010 privind modificarea şi completarea Ordonanţei de urgenţă a Guvernului nr.50/2008 pentru instituirea taxei pe poluare pentru autovehicule, transmis cu adresa nr.P.L.x104 din 16 martie 2011 şi înregistrată la comisie sub nr.23/62/2011 din 17 martie 2011, respectiv nr.22/85 din 17 martie 2011. 
Conform dispoziţiilor art.75 alin.(1) din Constituţia României, republicată, Camera Deputaţilor este Cameră decizională pentru acest proiect de lege.

Proiectul de lege a fost adoptat de Senat în şedinţa din 9 martie 2011.

Proiectul de lege a fost avizat favorabil de Consiliul Legislativ, cu adresa nr.1612/23.12.2010, cu observaţii şi propuneri.

Proiectul de lege a fost avizat favorabil de Comisia pentru administraţie publică, amenajarea teritoriului şi echilibru ecologic şi Comisia juridică, de disciplină şi imunităţi.

Prezentul proiect de lege are ca obiect de reglementare introducerea taxei pe poluare, de la 1 ianuarie 2011, şi pentru autovehiculele cu norma de poluare Euro 5, odată cu intrarea în vigoare a Normei Euro 5 pentru autovehicule. Pentru autovehiculele cu norma de poluare Euro 6, taxa se va aplica odată cu intrarea în vigoare a Normei Euro 6. De asemenea, prin prezentul act normativ se exceptează de la instituirea taxei pe poluare, aşa cum sunt definite în RNTR2, autovehiculele destinate serviciilor de ambulanţă şi medicină, autovehiculele special echipate corespunzător pentru acordarea ajutorului de urgenţă, precum şi autovehiculele special destinate serviciilor de descarcerare şi stingerea incendiilor. 

În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei pentru buget, finanţe şi bănci au examinat proiectul de lege şi documentele conexe, în şedinţa din data de 13 februarie 2012.

Membrii Comisiei pentru industrii şi servicii au examinat proiectul de lege şi documentele conexe, în şedinţa din data de 19 septembrie 2012.
Din numărul total de 33 de membri ai Comisiei pentru buget, finanţe şi bănci au participat la şedinţă 17 deputaţi, respectiv 23 deputaţi din totalul de 28 de membri ai Comisiei pentru industrii şi servicii.

În urma dezbaterilor, membrii Comisiei pentru industrii şi servicii şi cei ai Comisiei pentru buget, finanţe şi bănci au hotărât, cu majoritate de voturi, să propună plenului Camerei Deputaţilor respingerea proiectului de lege întrucât prin Legea nr.9/2012 privind taxa pentru emisiile poluante provenite de la autovehicule s-a abrogat Ordonanţa de urgenţă a Guvernului nr.50/2008 pentru instituirea taxei pe poluare pentru autovehicule, totodată şi Ordonanţa de urgenţă a Guvernului nr.118/2010 privind modificarea şi completarea Ordonanţei de urgenţă a Guvernului nr.50/2008. Astfel  proiectul de lege a rămas fără obiect de reglementare.
În raport de obiectul şi conţinutul său, proiectul de lege face parte din categoria legilor ordinare.

                VICEPREŞEDINTE,                                         PREŞEDINTE,

                   Dumitru Chiriţă                                           Maria Eugenia Barna
Consilier palamentar, 







Consilier parlamentar,

Ioan Bivolaru                                                                                                                          Georgiana Ene              
Consultant parlamentar,

Monica Tudor                                                        

